Document ID: /roh_data/filtered/fineweb-2-filterrobots_roh.jsonl.gz/47036

Dumbraziun dals cedels electorals da las elecziuns dal Cussegl naziunal en ils chantuns cun dapli ch'in sez: ZH, BE, LU, SZ, ZG, FR, SO, BS, BL, SH, SG, GR, AG, TG, TI, VD, VS, NE, GE, JU
Las urnas èn serradas, la dumbraziun da las vuschs po cumenzar. Co vegnan repartidas las vuschs da las elecziuns dal Cussegl naziunal en ils chantuns cun elecziun da proporz?
En ils chantuns cun dapli ch'in sez en il Cussegl naziunal vegnan ils mandats repartids l'emprim sin las glistas e pir suenter sin las persunas che candideschan.
Repartiziun dals sezs sin las glistas
Mintga chantun ha il dretg d'in tschert dumber da sezs en il Cussegl naziunal. Dapli abitantas ed abitants ch'in chantun ha e pli grond ch'il dumber da cusseglieras naziunalas e cussegliers naziunals è.
Ils sezs en il Cussegl naziunal vegnan l'emprim repartids sin las glistas, e quai en proporziun da las vuschs che mintga glista ha survegnì en tut.
Las colliaziuns e sutcolliaziuns da glistas da partidas e da gruppaziuns che candideschan vegnan l'emprim consideradas sco in'unica glista: Lur vuschs vegnan summadas; uschia è la schanza da survegnir in mandat supplementar la pli gronda.
Colliaziuns da glistas e sutcolliaziuns da glistas
Repartiziun dals sezs da mintga glista sin las persunas che candideschan
Pir cur ch'il dumber da sezs en il Cussegl naziunal per mintga glista è cler, pon vegnir eruidas las victuras ed ils victurs da las elecziuns: Elegidas èn quellas candidatas e quels candidats da la glista che han survegnì las pli bleras vuschs. Sch'ina glista survegn pia per exempel trais sezs en il Cussegl naziunal, èn elegidas quellas trais persunas da la glista cun il meglier resultat persunal.
Sch'ina persuna elegida desista a chaschun da l'elecziun u durant il temp en uffizi da ses mandat, va il mandat a quella candidata betg elegida u a quel candidat betg elegì da la medema glista cun las pli bleras vuschs.
Tge capita en cas da paritad da las vuschs?
Sche dus u dapli candidats da la medema glista han survegnì tuttina bleras vuschs per il medem mandat, decida la sort, sco che quai è stà il cas en il chantun Tessin a chaschun da las elecziuns dal Cussegl naziunal 2011.
Ulteriuras infurmaziuns
Per infurmaziuns pli detagliadas davart il proceder da la dumbraziun da las vuschs sco er per las furmlas da calculaziun per la repartiziun dals mandats stat il "Mussavia per gruppaziuns che vulan candidar" da la Chanzlia federala (p. 21 e 22) a Vossa disposiziun.